作者:孫魴
標題:柳
內容:蘢蔥二月初，青軟自相紆。意態花猶少，風流木更無。影繁晴陌上，煙重古城隅。煬帝河聲裡，幾番榮又枯。數樹新栽在畫橋，春來猶自長長條。東風多事剛牽引，已解纖纖學舞腰。金堤堤上一林煙，況近清明二月天。別有數枝遙望見，畫橋南面拂鞦韆。春物牽情不奈何，就中楊柳態難過。也知是處無花去，爭奈看時未覺多。小眉初展綠條稠，露壓煙蒙不自由。莫是折來偏屬意，依稀相似是風流。九衢春霽濕雲凝，著地毿毿礙馬行。擬折無端拋又戀，亂穿來去羨黃鶯。千樹陰陰蓋禦溝，雪花金穗思悠悠。先朝事後應無也，惟是荒根逐碧流。搖盪和風恃賴春，蘸流遮路逐年新。顛狂絮落還堪恨，分外欺淩寂寞人。暖催春促吐芳芽，伴雨從風處處斜。莫道玄功無定配，不然爭得見桃花。小池前後碧江濱，窣翠拋青爛熳春。不是和風為抬舉，可能開眼向行人。深綠依依配淺黃，兩般顏色一般香。到頭嫋娜成何事，只解年年斷客腸。